Austatud Vabariigi President! Lugupeetud Riigikogu liikmed! Vabariigi Valitsuse liikmed! Teie ekstsellentsid! Daamid ja härrad! Tulenevalt Riigikogu kodu- ja töökorra seaduse § 2 lõikest 2 juhatab Riigikogu tänast istungit kuni Riigikogu esimehe valimiseni Vabariigi Valimiskomisjoni aseesimees Alo Heinsalu. XII Riigikogu esimese istungjärgu esimese istungi avamiseks on sõna Vabariigi Presidendil. Palun!
Austatav Eesti Vabariigi Riigikogu XII koosseis! Mu daamid ja härrad! Head sõbrad! Valimised on toimunud, nende tulemused välja kuulutatud ja Eesti rahva 101 esindajat võtnud siin sisse oma töökoha. Nagu paljudes riikides on ka meil tavaks nummerdada oma parlamendi koosseise. Me teeme seda põhjusel, et iga parlament alustab puhta lehena. Igal koosseisul on uus mandaat. Iga Riigikogu liige alustab täna otsast peale ja uuesti. See tähendab, et olnu ei pea teid kammitsema, kui leiate, et seni tehtu hästi ei tööta. See tähendab, et võite teha teist- ja uutmoodi, kui vanamoodi ei tulnud hästi välja. See tähendab, et lähtuge oma tõekspidamistest. Sellest, mida õigeks peate. Põhiseadus on määranud Riigikogu kestma läbi aja. Ühelt poolt paneb see teile kohustuse olla oma eelkäijate vääriline, hoida ja edendada siin varem tehtut. Teisalt sõltub just teist, kuidas suhtub Eesti rahvas oma parlamenti ja koos sellega oma riiki kümne, viiekümne ja saja aasta pärast. Igaühel teist on üks, kuid see-eest täiesti erandlik eesõigus: esindada kõrgeima võimu kandjalt saadud usalduse toel rahvast ja langetada riigi käekäiku määravaid otsuseid. Iga Riigikogu liige kannab seega topeltvastutust. Ta peab oma mandaadi välja teenima ja esindama oma valijate tahet, aga samal ajal vastutab ta parlamendi ees, mille järjekorranumber kasvab, kuni elab Eesti Vabariik. Mu daamid ja härrad! Riigikogu liikme tähtsaim omadus on mõistmine, et ta on valitud teenistusse – teenima oma valijaid, teenima riiki. Selle teenistuse hind võib olla ränk, nagu kinnitab parlamendihoone sisehoovis seisev tahvel Riigikogu liikmetele, kes langesid okupatsioonivõimude repressioonide ohvriks. Ärme siis hetkekski unusta, et riigi teenimine on auasi. Au ei tee vahet soo, vanuse, rahvuse, erakonna ega valimisringkonna järgi. See on kapital, millega mõõdetakse teie töö tulemuslikkust päeval, mil teie volitused siin majas lõpevad. Ja lootkem ühiselt, et seda moraalset kapitali saate oma järeltulijatele pärandada rohkem, kui täna ise siit eest leidsite. Kui teie moraalse kompassi nõel näitab õigesse suunda, kui te lähtute oma töös teadmisest, et just selle maa ja rahva keel, kultuur ja vaimsus kannavad me riiki ja iga inimest, siis pole see ülesanne raske. Ammugi ei käi see üle jõu. Head sõbrad! Te alustate puhtalt lehelt, aga te seisate kindlal vundamendil. Ma tänan XI Riigikogu koosseisu, kelle volitused langesid mitmes mõttes keerulisse aega. Paljud majanduskasvu harjal rahvale jagatud lubadused varisesid majanduskriisi põrmu. Sõda Gruusias muutis Euroopa julgeolekupoliitilist ruumi ja purustas arusaama, et 20 aasta eest kujunenud Euroopa julgeolekustruktuur ja selle alusmõtted kestavad igavesti. Tänavarahutused Tallinnas sundisid meid ümber hindama oma lõimumis- ja hariduspoliitika tegematajätmisi ning kinnitasid sovetlike mõttestampide visadust. Aga tuleb ka tunnistada, et samal ajal sai just Eestist rahvusvaheline eeskuju, kui taheti mainida mõnd muutunud majandusoludega kiiresti kohanenud riiki. Osa riike lükkas valusaid otsuseid edasi, teised jätsid need tegemata. Neil on täna raskem, nende tulevik on ebaselgem. See teadmine ei tee meile muidugi rõõmu. Teiste hädad ei muuda karvavõrdki väiksemaks Eesti muret ja meelekibedust, mida ränk majanduslangus tõi meie peredesse ja ettevõtetesse. Aga Eesti sai hakkama. Nagu praegu looduses on ka Eesti majanduses näha jõudsa tärkamise märke. Selle eest ma tahan tunnustada rahuliku meele säilitanud rahvast; valitsust, kes võttis pikemalt venitamata vastu möödapääsmatud otsused. Ma tahan tänada Riigikogu, kes eelistas koostööd vastandumisele ja paralüüsile. Kuu aega tagasi pani valija sellele tööle hinde, aga mitte ainult. Ta saatis Toompeale lootuse ja sõnumi, et järgmine võimalik tagasilöök oleks pehmem ja vähem ootamatu. Valija investeeris siia usku, et Eesti riik sirgub nelja järgmise aastaga hoolivamaks, targemaks ja paremaks. Mu daamid ja härrad! Teie eelkäijate üldjoontes head tööd on varjutanud ka põhiseadusega vastuollu minekud ja rumalad näpuvead. Olen neile järjepidevalt osutanud. Kõik eksivad ja see on inimlik. Ka riigid teevad parimat soovides mõnikord valesid otsuseid. Heal juhul õnnestub neid vigu hiljem parandada. Aga hooletuse ja hoolimatuse, põhiseaduse teadliku ja sihiliku eiramise võiks Riigikogu XII koosseis esimesest tööpäevast alates täiesti välistada. Soovin teile julgust tulla tagasi seaduste juurde, mille toime pole selline, nagu alguses loodeti. Tehke need seadused korda, sest halvasti, puudulikult või üldsegi mitte töötav seadus kõigutab usku õigusriiki ja põhiseaduslikku korda. Küsige iga uue seaduse kohta: kas seda on vaja? Kas uuest seadusest loodetav kasu ja selgus ületab sellega kaasneva segaduse ja võimaliku kahju? Küsige iga paragrahvi ja iga eelarverea kohta: kas see suurendab meie inimeste heaolu? Kas see teeb Eesti suuremaks ja paremaks? Mu daamid ja härrad! Neli ja pool aastat tagasi ametisse astudes sõnastasin ma siinsamas saalis Eestile, aga ennekõike iseendale ühe unistuse, mis tegelikult on pigem kohustus. Ma lootsin siis, et Eesti iseseisvuse taastamise 20. aastapäeval näeb me riik välja nii ja käitub nii, nagu poleks okupatsiooni kunagi olnudki. Paljuski oleme sihile jõudnud. Oleme 20 aastaga võitnud tagasi enamiku sellest, mida 50 aastaga kaotasime. Oleme enamasti suutnud vältida neid vigu, mis viisid kunagi omariikluse hävinguni. Erinevalt toonasest ajastust me saame ja tahame oma probleemidest avalikult rääkida. See on kogu Eesti rahva, meie ettevõtjate ja loomeinimeste, meie vabakonna ja ajakirjanduse, Eesti riigiametnike, erinevate valitsuste ja parlamendikoosseisude ühine saavutus. Me teame oma muresid ja probleeme, mille lahendamiseks andis valija mandaadi parlamendi uuele koosseisule ja peagi ametisse astuvale valitsusele. Me teame oma nõrkusi, mis äsjane majanduskriis halastamatult paljastas. Kui Eestil läheb hästi, kui meie majandus kasvab ja päike paistab, siis on kõik justkui korras. Kui aga majandust tabab ränk langus, kui tihe lumesadu või tugev tuul peatab liikluse, viib elektri ja lennutab katuseid, siis hakkab meie riik rebenema. Riik on abitu just sel hetkel, kui kodanikud loodavad tema toele ja abile. Eestil napib veel tugevuse varu. Oleme teda kohati liiga palju optimeerinud. Ühegi toimiva masina, saati siis riigimasina töövõimsust ei saa kavandada ideaaltingimusi silmas pidades. Me peame tänama õnne, et saime oma riigi uuesti üles ehitada ajal, mis säästis meid suurematest vapustustest Eestis ja vahetult meie piiri taga. Nüüd, küpsematena, jõukamatena ja maailma parimate organisatsioonide liikmena on meie kohus ühiskonda sidusamaks ja seeläbi tugevamaks teha. Saagu siis sellest meie järgmine eesmärk. Austatav Riigikogu! Viimase nelja aasta jooksul on märkamatult, kuid oluliselt muutunud ka Eesti koht maailmas ja Euroopas. Majanduskriis tunnistas ammendunuks, koguni kõlbmatuks Euroopa jagamise uueks ja vanaks, idaks ja lääneks. Täna sõltub Euroopa Liidu liikmesriigi tõsiseltvõetavus üha enam tema vastutustundlikust käitumisest. Üha vähem maksavad kunagine kuulumine külma sõja võitja poolele ja toonaste tõukefondide toel sinna rajatud ilus taristu. Eesti on täiskasvanud riik ja nii meid ka koheldakse. See toob kaasa kohustuse teisi aidata, olgu Afganistanis, Somaalia rannikul või Põhjala lahingugrupis, aga ka panustades Euroopa stabiilsusmehhanismi, et toetada vajadusel neid, kellel on Eestist kehvemini läinud. Me üha kasvav vabadus, võimalused maailmas ringi rännata tähendavad ka riigile üha suuremat kohustust kaitsta oma kodanikke kõikjal maailmas. Mu daamid ja härrad! Asudes sisuga täitma valijatelt saadud mandaati, küsige endilt otse ja ausalt: kas elu kõikjal Eestis on ühtviisi elamist väärt? Kas kõik me talendid löövad õitsele? Kas meie ülikoolide pakutav haridus rahuldab meie kõige targemaid noori? Kas me põhikoolid, kutsekoolid ja gümnaasiumid valmistavad ette noori, kes saavad hakkama ja leiavad tööd 21. sajandi majanduses? Kas parimatest ideedest saavad ühishuve edendavad otsused? Kas meie kodanike põhiseaduslikud õigused on alati ja kõikjal vääramatult kaitstud? Kas oleme, me kõik, emakeelest ja kultuurist sõltumata, õnnelikud just siin, Eestis? Kuni vastus on eitav või isegi ebalev, ei peaks me muretsema eesmärkide nappuse üle. Eesti järgmiseks eesmärgiks on kujundada meie riigist elukeskkond, kust omad ei lahku, kuhu tullakse võõrsilt kogemuse võrra rikkamana tagasi ja kus kõik Eesti sõbrad soovivad elada, end tõestada ja meie ühist elu rikkamaks muuta. Ja siis on meil tõesti riik, mis näeb välja nii ja käitub nii, nagu poleks okupatsiooni siin kunagi olnudki. See siht väärib pingutust ja eneseületust, see väärib isikliku egoismi ja erakondliku väikluse allasurumist, koalitsiooni ja opositsiooni sisulist koostööd. Teil, austatavad Riigikogu XII koosseisu liikmed, on puhta lehena võimalus selle sihini jõuda ning oma riiki, oma rahvast parimal viisil teenida. Jõudu teile selleks! Ma tänan! [[Aplaus.]]
Tänan, Vabariigi President! Lugupeetud Riigikogu liikmed! Viime läbi kohaloleku kontrolli. Tänan! Kohal on 101 Riigikogu liiget.
Riigikogu liikme ametivande teksti ettelugemiseks palun kõnetooli XII Riigikogu auväärseima liikme Ene Ergma!
Asudes täitma oma kohustusi Riigikogu liikmena Riigikogu XII koosseisus, annan vande jääda ustavaks Eesti Vabariigile ja tema põhiseaduslikule korrale. [[Aplaus.]]
Palun nüüd ametivande tekstile alla kirjutama: Arto Aas, Jaak Aaviksoo, Rein Aidma, Annely Akkermann, Jaak Allik, Andrus Ansip, Andres Anvelt, Peep Aru, Deniss Boroditš, Enn Eesmaa, Eldar Efendijev, Igor Gräzin, Margus Hanson, Aare Heinvee, Andres Herkel, Remo Holsmer, Kaia Iva, Jüri Jaanson, Kalle Jents, Lembit Kaljuvee, Kaja Kallas, Kalev Kallo, Siim Valmar Kiisler, Urmas Klaas, Aivar Kokk, Valeri Korb, Kalev Kotkas, Peeter Kreitzberg, Tõnis Kõiv, Mihhail Kõlvart, Kalvi Kõva, Helmen Kütt, Kalle Laanet, Mart Laar, Lauri Laasi, Rein Lang, Tarmo Leinatamm, Kajar Lember, Heimar Lenk, Jürgen Ligi, Kalev Lillo, Väino Linde, Inara Luigas, Lauri Luik, Tõnis Lukas, Rait Maruste, Kristen Michal, Marko Mihkelson, Marianne Mikko, Sven Mikser, Aadu Must, Meelis Mälberg, Eiki Nestor, Erki Nool, Jevgeni Ossinovski, Urmas Paet, Kalle Palling, Urve Palo, Tõnis Palts, Juhan Parts, Keit Pentus, Hanno Pevkur, Heljo Pikhof, Marko Pomerants, Mati Raidma, Laine Randjärv, Valdo Randpere, Rein Randver, Jüri Ratas, Indrek Raudne, Urmas Reinsalu, Mailis Reps, Aivar Riisalu, Reet Roos, Taavi Rõivas, Karel Rüütli, Indrek Saar, Helir-Valdor Seeder, Sven Sester, Priit Sibul, Kadri Simson, Mihhail Stalnuhhin, Neeme Suur, Aivar Sõerd, Olga Sõtnik, Jaanus Tamkivi, Urve Tiidus, Priit Toobal, Yana Toom, Margus Tsahkna, Ester Tuiksoo, Marika Tuus, Toomas Tõniste, Ken-Marti Vaher, Rainer Vakra, Rannar Vassiljev, Viktor Vassiljev, Vladimir Velman, Peeter Võsa, Jaan Õunapuu. Lugupeetud Riigikogu liikmed! Vabariigi Valimiskomisjoni nimel õnnitlen teid ametikohustuste täitmisele asumise puhul! [[Aplaus.]] [[Laulab koor.]]
Järvamaa poistekoori ja tütarlastekoori esituses kõlas Ülo Vinteri "Laul Põhjamaast" Enn Vetemaa sõnadele. Kooride dirigendid on Indrek Vijard ja Tiiu Schüts.
Lugupeetud Riigikogu! Vastavalt Eesti Vabariigi põhiseaduse §-le 69 valib Riigikogu oma liikmete hulgast Riigikogu esimehe ja kaks aseesimeest. Valimiste korraldamisel lähtub Vabariigi Valimiskomisjon Riigikogu kodu- ja töökorra seaduse §-st 7, § 81 lõikest 2 ja §-dest 86–89. Enne valimistoimingute juurde asumist lubage mul lühidalt tutvustada teile Riigikogu juhatuse valimisega seonduvat. Esmalt valitakse Riigikogu esimees. Riigikogu aseesimehed valitakse samaaegselt pärast Riigikogu esimehe valimist. Kandidaadi võib üles seada Riigikogu liige. Pärast Riigikogu esimehe valimist seatakse üles Riigikogu aseesimeeste kandidaadid. Ülesseatu peab kandideerimiseks andma oma nõusoleku. Hääletamine on salajane ning toimub hääletamissedeli täitmise teel. Igal Riigikogu liikmel on üks hääl nii Riigikogu esimehe kui ka aseesimeeste valimisel. Hääled loetakse avalikult kohe pärast hääletamise lõppemist. Protestid hääletamise korraldamise kohta esitatakse valimiskomisjonile viivitamatult pärast hääletamise lõppemist ja hääletamistulemuste kohta viivitamatult pärast hääletamistulemuse teatavaks tegemist. Valimistulemus kuulutatakse välja kohe pärast võimalike protestide läbivaatamist. Riigikogu esimeheks osutub valituks kandidaat, kes saab üle poole kehtivatest häältest. Kui ükski kandidaat ei saa üle poole kehtivatest häältest, korraldatakse kahe enim hääli saanud kandidaadi vahel valimise lisavoor. Võrdse häältearvu puhul heidetakse liisku. Kui Riigikogu esimehe kandidaatide nimekirjas on ainult üks kandidaat, osutub ta valituks, kui ta saab rohkem poolt- kui vastuhääli. Hääletamise korda tutvustan teile enne hääletamise väljakuulutamist. Kas Riigikogu liikmetel on küsimusi seni kõneldu kohta? Küsimusi ei ole. Kas keegi Riigikogu liikmetest soovib Riigikogu esimehe kandidaati üles seada? Mart Laar, kõnetool on teie päralt.
Lugupeetud valimiskomisjoni aseesimees! Austatud Riigikogu! Esitan Riigikogu esimehe kandidaadiks Ene Ergma. Ma arvan, et me kõik teame Enet hästi. Me oleme näinud, kuidas ta tööd teeb. Ta on teinud seda hästi. Selle tõttu ma usun, et ta on sellele kohale väga hea kandidaat. Aitäh!
Kas on veel ettepanekuid? Rohkem kandidaatide ülesseadmise soove ma ei näe. Proua Ergma, kas te olete nõus kandideerima Riigikogu esimehe ametikohale?
Jah, olen.
Palun anda oma nõusolek ka kirjalikult! Lugupeetud Riigikogu! Kes on selle poolt, et sulgeda Riigikogu esimehe kandidaatide nimekiri? Palun hääletada! Poolt on 95, vastu 0 Riigikogu liiget, 2 jäid erapooletuks. Riigikogu esimehe kandidaatide nimekiri on suletud. Kuulutan välja vaheaja Riigikogu esimehe kandidaatide nimede kandmiseks hääletamissedelile. Vaheaja lõppemisest anname märku helisignaaliga.
Lugupeetud Riigikogu liikmed! Vabariigi Valimiskomisjon on valmis läbi viima Riigikogu esimehe valimise. Komisjoni liikmed kontrollivad siinsamas teie ees hääletamiskasti ja pitseerivad selle turvaplommiga. Lubage mul alljärgnevalt tutvustada hääletamise korda. Valimiskomisjon annab Riigikogu liikmele hääletamissedeli koos ümbrikuga nimekirja alusel. Riigikogu liikmetel palun hääletamissedeli saamiseks esitada valimiskomisjonile isikut tõendav dokument, st Riigikogu liikme tunnistus, pass, ID-kaart või juhiluba. Hääletamissedeli saamise kohta annab Riigikogu liige allkirja. Hääletamissedel täidetakse hääletamiskabiinis. Kuna Riigikogu esimehe kandidaate on ainult üks, hääletab Riigikogu liige kandidaadi poolt või vastu, märgistades hääletamissedelil ristiga lahtri "poolt" või "vastu" kandidaadi nime juures. Hääletamissedel, millel on märgistatud mõlemad lahtrid või millel ei ole märgistatud ühtegi lahtrit, loetakse kehtetuks. Hääletamine korraldatakse Riigikogu saali kõrval fuajees. Te väljute hääletamisruumi saali tagauksest, fuajees on üles seatud lauad, kust te saate hääletamissedeli ja ümbriku. Pärast hääletamissedeli kättesaamist teete hääletamiskabiinis oma otsustuse, asetate hääletamissedeli ümbrikusse ja suundute hääletamiskasti juurde, kus peale ümbriku märgistamist valimiskomisjoni pitseriga lasete oma hääletamissedeli isiklikult hääletamiskasti. Kui te olete kogemata hääletamissedeli täitmisel eksinud või sedeli rikkunud ning märkate seda enne sedeli hääletamiskasti laskmist, on teil õigus saada rikutud sedeli tagastamisel uus hääletamissedel. Kas selle osa kohta on küsimusi? Ma ei näe küsimusi. Valimiste ajal tohivad hääletamisruumis viibida lisaks Riigikogu liikmetele ainult valimiskomisjoni liikmed ja valimiskomisjoni teenindavad isikud. Vastavalt Riigikogu kodu- ja töökorra seaduse § 87 lõikele 5 on Riigikogu liikmetel hääletamiseks aega 30 minutit hääletamise algusest arvates. Kell on 16.19. Hääletamise lõppemisest anname märku helisignaaliga, mille järel palun kõigil Riigikogu liikmetel koguneda tagasi istungisaali. Kuulutan välja hääletamise Riigikogu esimehe valimisel.
Lugupeetud Riigikogu! Kuulutan hääletamise Riigikogu esimehe valimisel lõppenuks. Palun tuua hääletamiskast saali! Kas Riigikogu liikmetel on hääletamise korraldamise kohta proteste? Ma ei näe proteste. Läheme järgmise protseduuri juurde. Kõigepealt palun kontrollida hääletamiskasti ja seda, ega turvaplomm hääletamiskastil ei ole rikutud. Tänan! Palun valimiskomisjoni liikmetel asuda hääli lugema! [[Valimiskomisjon loeb hääli.]] Palun Vabariigi Valimiskomisjonil lugeda hääled ka avalikult!
Ma kontrollin siin teie ees avalikult, kas esialgsed tulemused vastavad tegelikkusele. See tähendab, ma nimetan Riigikogu esimehe kandidaadi nime ja loen ette tema poolt ja vastu antud hääled. Ene Ergma poolt: 1, 2, 3, 4, 5, 6, 7, 8, 9, 10, 11, 12, 13, 14, 15, 16, 17, 18, 19, 20, 21, 22, 23, 24, 25, 26, 27, 28, 29, 30, 31, 32, 33, 34, 35, 36, 37, 38, 39, 40, 41, 42, 43, 44, 45, 46, 47, 48, 49, 50, 51, 52, 53, 54, 55, 56, 57, 58, 59. Ene Ergma vastu: 1, 2, 3, 4, 5, 6, 7, 8, 9, 10, 11, 12, 13, 14, 15, 16, 17, 18, 19, 20, 21, 22, 23, 24, 25, 26, 27, 28, 29, 30, 31, 32, 33, 34, 35, 36, 37, 38, 39, 40, 41, 42.
Teen teatavaks hääletamistulemused Riigikogu esimehe valimisel. Loen teile ette Vabariigi Valimiskomisjoni protokolli hääletamistulemuste kohta Riigikogu esimehe valimisel: "Vabariigi Valimiskomisjon tegi häälte lugemisel kindlaks järgmised arvud. Nimekirja kantud Riigikogu liikmete arv – 101. Hääletamissedeli saanud Riigikogu liikmete arv – 101. Hääletamisest osavõtnud Riigikogu liikmete arv – 101. Kehtetute hääletamissedelite arv – 0. Riigikogu esimehe kandidaadile antud häälte arv: Ene Ergma poolt antud häälte arv – 59, vastu antud häälte arv – 42. Protokoll on koostatud 2011. aasta 4. aprillil kell 17.02. Heiki Sibul, Vabariigi Valimiskomisjoni esimees." Kas Riigikogu liikmetel on hääletamistulemuse kindlakstegemise kohta proteste? Ei ole. Sel juhul palun vormistada Vabariigi Valimiskomisjoni otsus! Kuulutan välja valimistulemuse Riigikogu esimehe valimisel. "Vabariigi Valimiskomisjoni 2011. aasta 4. aprilli otsus nr 68 "Riigikogu esimehe valimise tulemuste kindlakstegemine": Riigikogu kodu- ja töökorra seaduse § 7 lõike 5 ja § 82 lõike 1 alusel Vabariigi Valimiskomisjon otsustab: tunnistada Ene Ergma valituks Riigikogu esimeheks. Heiki Sibul, Vabariigi Valimiskomisjoni esimees." [[Aplaus.]] Vabariigi Valimiskomisjon on Riigikogu esimehe valimise tulemused välja kuulutanud. Riigikogu esimees, palun teid Riigikogu kõnetooli!
Austatud Riigikogu liikmed! Peaminister! Vabariigi Valitsus! Mul on rõõm tervitada XII Riigikogu ja tänada Eesti kodanikke, kelle otsus ja valik on meid siia toonud. Nüüd on meie kord tõestada, et väärime nende inimeste usaldust. Parlamendi eelmise koosseisu tööaega jäi finants- ja majanduskriis, millest väljatulemiseks tuli teha palju raskeid otsuseid. Me tulime sellega toime! Head rahvasaadikud! Valimised on nüüd möödas ja algab igapäevane parlamenditöö, mis nõuab pühendumist. Olen veendunud, et meie töö tuleb järgmisel neljal aastal pingeline, sest meie võimalused on piiratud. Kuid meie ühine soov on teha Eestist riik, kus inimestel on hea elada. Koalitsioonil on selles Riigikogus kindlasti lihtsam tegutseda kui eelmises. Koalitsioonilepe on koostatud vastutustundega ja sellesse kirjutatud lubadused on viidud kooskõlla riigi võimalustega. Kuid Riigikogu fraktsioonides, komisjonides ja istungisaalis tuleb teha palju tööd, et koalitsioonileppes sõnastatu saaks enne teostumist detailideni läbi arutatud ja üheselt mõistetavaks. Austatud Riigikogu! Esmakordselt pärast iseseisvuse taastamist sõlmisid koalitsioonileppe kaks parempoolset erakonda. Kurb kogemus eelmise valitsuse tegutsemise ajast näitab, et kui koalitsioon ei põhine sarnasel maailmavaatel ega jaga ühiseid väärtusi, siis võib ta raskuste tekkides laguneda. Näib, et XII Riigikogus on ka ühtseid väärtusi jagav opositsioon. Loodan, et tema rolliks ei jää ainult kritiseerimine, vaid ka uute ideede ja valikute pakkumine. Ja veel: ärgem unustagem valijaid! Sest kuigi nad on meid usaldanud, ei ole kogu tarkus koos meiega siia saali kogunenud. Tuleb kuulata kõiki, kes saavad ja tahavad oma teadmiste ja kogemustega Eestile abiks olla. Olgem nende mõtetele avatud! Loodan, et suudame kõik inimestelt saadud usaldust õigustada. Jõudu tööle ja aitäh usalduse eest! Suur tänu! [[Aplaus.]]
Vastavalt seadusele annan nüüd Riigikogu istungi juhtimise üle Riigikogu esimehele.
Lugupeetud kolleegid! Riigikogu aseesimeeste valimistel kehtib põhimõtteliselt sama protseduur, mille tegime läbi esimehe valimisel. Riigikogu aseesimeesteks saavad kaks enim hääli saanud kandidaati. Esimeseks aseesimeheks saab kahest enim hääli saanud kandidaat ja teiseks aseesimeheks saadud häälte arvult teine kandidaat. Võrdselt hääli kogunute vahel korraldatakse valimise lisavoor. Kas Riigikogu liikmetel on küsimusi? Kas keegi Riigikogu liikmetest soovib Riigikogu aseesimehe kandidaadi üles seada? Nüüd on kõnetool teie päralt. Palun, kolleeg Kadri Simson!
Head kolleegid! Ma esitan Riigikogu aseesimehe kandidaadiks Jüri Ratase. Need meie seast, kellel on olnud võimalus viimasel neljal aastal Jüri Ratasega siin saalis koostööd teha, teavad teda kui tõhusat ja tegusat Riigikogu istungite juhatajat. Aga tal on veel üks pluss: tema ei jaga seda saali siit mööda pikijoont meieks ja nendeks, vaid ta seisab selle eest, et kõik me 101 siin Riigikogus oleksime tegusad siin saalis ja hästi esindatud väljaspool seda saali. Et me viiksime üheskoos ellu seda, mille jaoks valijad on meid siia saatnud, ja teeksime poliitikat, mis on Eesti riigile kasuks. Aitäh!
Aitäh! Palun, kolleeg Jaanus Tamkivi!
Austatud Riigikogu esimees! Lugupeetud Riigikogu! Eesti Reformierakonna fraktsiooni nimel esitan Riigikogu aseesimehe kandidaadiks Laine Randjärve, kes on samuti ütlemata tubli inimene. [[Aplaus.]]
Aitäh! Kas on veel ettepanekuid? Rohkem kandidaatide ülesseadmise soovi ei ole. Vastavalt Riigikogu kodu- ja töökorra seaduse § 7 lõikele 2 kantakse kandidaatide nimekirja kandidaatide nimed, kes annavad nõusoleku kandideerida. Härra Ratas, kas te olete nõus kandideerima Riigikogu aseesimehe ametikohale?
Tänan! Jah, olen.
Proua Randvere, kas te olete nõus kandideerima Riigikogu aseesimehe ametikohale?
Täpsustan: Randjärv. Jah, ma olen nõus.
Randjärv, jah. Palun vabandust! Palun tuua oma nõusolek ka kirjalikult! Lugupeetud Riigikogu, kes on selle poolt, et sulgeda Riigikogu aseesimeeste kandidaatide nimekiri? Palun hääletada! Poolt on 91 Riigikogu liiget, vastu on 1, erapooletuid ei ole. Riigikogu aseesimeeste kandidaatide nimekiri on suletud. Kuulutan välja vaheaja Riigikogu aseesimeeste kandidaatide nimede kandmiseks hääletussedelitele. Vaheaja lõppemisest anname märku helisignaaliga.
Lugupeetud Riigikogu liikmed! Kuulutan vaheaja lõppenuks. Vabariigi Valimiskomisjon on valmis läbi viima Riigikogu aseesimeeste valimise. Head Riigikogu liikmed! Komisjoni liikmed kontrollivad siinsamas teie ees hääletamiskasti ja pitseerivad selle turvaplommiga. Hääletamise kord on sama, mis on Riigikogu esimehe valimisel. Riigikogu liige märgistab hääletamissedelil ristiga lahtri selle kandidaadi nime juures, kelle poolt ta hääletab. Kas Riigikogu liikmetel on küsimusi hääletamise kohta? Küsimusi ei ole. Hääletamiseks on aega 30 minutit hääletamise algusest. Praegu on 17.16, jätkame 17.46. Hääletamise lõppemisest anname märku helisignaaliga, mille järel palun kõigil Riigikogu liikmetel koguneda taas istungisaali. Tänan teid ja kuulutan välja hääletamise Riigikogu aseesimeeste valimiseks.
Lugupeetud kolleegid! Kuulutan hääletamise Riigikogu aseesimeeste valimisel lõppenuks. Palun tuua hääletamiskast saali! Kas Riigikogu liikmetel on hääletamise korraldamise kohta proteste? Proteste ei ole. Kõigepealt palun kontrollida hääletamiskasti ja seda, ega turvaplomm hääletamiskastil ei ole rikutud. Palun valimiskomisjoni liikmetel asuda hääli lugema! [[Valimiskomisjon loeb hääli.]] Hääletamistulemuste kontrollimiseks Riigikogu aseesimeeste valimisel annan sõna Vabariigi Valimiskomisjonile. Palun!
Ma kontrollin siin teie ees avalikult, kas esialgsed tulemused vastavad tegelikkusele. See tähendab, ma nimetan Riigikogu aseesimeeste kandidaatide nimed sellises järjekorras, nagu need on hääletamissedelile kantud, ja loen ette nende poolt antud hääled. Jüri Ratas: 1, 2, 3, 4, 5, 6, 7, 8, 9, 10, 11, 12, 13, 14, 15, 16, 17, 18, 19, 20, 21, 22, 23, 24, 25, 26, 27, 28, 29, 30, 31, 32, 33, 34, 35, 36, 37, 38, 39, 40, 41, 42, 43, 44, 45, 46. Laine Randjärv: 1, 2, 3, 4, 5, 6, 7, 8, 9, 10, 11, 12, 13, 14, 15, 16, 17, 18, 19, 20, 21, 22, 23, 24, 25, 26, 27, 28, 29, 30, 31, 32, 33, 34, 35, 36, 37, 38, 39, 40, 41, 42, 43, 44, 45, 46, 47, 48, 49, 50, 51, 52. Kehtetud hääletamissedelid: 1, 2, 3. Hääletamissedelid on kehtetud seetõttu, et valija poolt on märgistatud mõlemad lahtrid.
Teen teatavaks hääletamistulemused Riigikogu aseesimeeste valimistel. "Vabariigi Valimiskomisjoni protokoll hääletamistulemuse kohta Riigikogu aseesimeeste valimistel. Vabariigi Valimiskomisjon tegi häälte lugemisel kindlaks järgmised arvud. Nimekirja kantud Riigikogu liikmete arv – 101. Hääletamissedeli saanud Riigikogu liikmete arv – 101. Hääletamisest osa võtnud Riigikogu liikmete arv – 101. Kehtetute hääletamissedelite arv – 3. Riigikogu aseesimeeste kandidaatidele antud häälte arv: Riigikogu aseesimehe kandidaat Jüri Ratas – poolt antud häälte arv 46; Laine Randjärv – poolt antud häälte arv 52. Protokoll on koostatud 2011. aasta 4. aprillil kell 17.55. Heiki Sibul, Vabariigi Valimiskomisjoni esimees." Kas on proteste? Proteste ei ole. "Vabariigi Valimiskomisjoni otsus. Tallinn, 4. aprill 2011, nr 69. Riigikogu aseesimeeste valimiste tulemuste kindlakstegemine. Riigikogu kodu- ja töökorra seaduse § 7 lõike 6 ja § 82 lõike 1 alusel Vabariigi Valimiskomisjon otsustab: tunnistada Laine Randjärv valituks Riigikogu esimeseks aseesimeheks ja Jüri Ratas Riigikogu teiseks aseesimeheks. Heiki Sibul, Vabariigi Valimiskomisjoni esimees." [[Aplaus.]] Austatud kolleegid! Uus juhatus on valitud. Nüüd, lugupeetud kolleegid, ma palun siia uue juhatuse liikmed. Kolleeg Laine Randjärv ja kolleeg Jüri Ratas, palun!
Lugupeetud Riigikogu! Vastavalt Riigikogu kodu- ja töökorra seaduse §-le 5 palun avalduse tegemiseks kõnepulti peaminister Andrus Ansipi!
Austatud Riigikogu juhatus! Austatud Riigikogu! Õnnitlen lahkuva valitsuse nimel Riigikogu XII koosseisu liikmeid! Tänan lahkuva valitsuse ministreid Eesti rahva teenimise eest möödunud nelja aasta jooksul ja teatan vastavalt Eesti Vabariigi põhiseaduse § 92 punktile 1 ja Vabariigi Valitsuse seaduse § 8 punktile 1 Vabariigi Valitsuse tagasiastumisest. Aitäh!
Suur tänu, härra peaminister! Vastavalt Vabariigi Valitsuse seaduse § 11 lõikele 1 jätkab Vabariigi Valitsus oma tegevust kuni uue valitsuse ametisse astumiseni. XII Riigikogu esimene istung on lõppenud. Tänan teid! Palun Riigikogu liikmetel koguneda pildistamiseks esimese korruse fuajeesse. Istungi lõpp kell 18.00.